Vi er her i begyndelsen af marts blevet vant til kolde morgener og solrige eftermiddage. Det er præcis det, der også venter os søndag, men på en lidt anderledes måde end mange af de forrige dage. Søndag bliver det solrigt hele dagen i nord og vest, mens skyerne langsomt fortrækker mod sydøst, så der også her bliver fuld sol senere på dagen. Koldeste morgen siden 6. januar Morgenen har budt på frost i det meste af landet, og i Horsens nåede man ned på -8,1 grader. Det er det næst koldeste i år. Kun 6. januar har temperaturen været lavere. Her nåede temperaturen ned på -8,3 grader. Januar og februar har haft relativt høje nattemperaturer, men en gang i løbet af vinteren havde vi stærk frost. Det var omkring jul, hvor minimumtemperaturen tre nætter i træk nåede ned under -15 grader. Smukt i nordvest og endnu skyer i sydøst En svag koldfront er ved at trække igennem Danmark. Det er årsagen til, at de nordvestlige egne får mere sol end syd og øst. Fronten er så svag, at den ingen nedbør giver, men blot betyder, at der endnu er skyer over dele af landet. Som det fremgår af ovenstående grafik, hænger skyerne over sydøst, men der kan komme noget sol igennem. Solrig eftermiddag i hele landet I løbet af dagen vil skyerne både blive mindre sammenhængende og trække væk. Derfor bliver eftermiddagen efterhånden smuk i hele landet. Vinden er rolig, og temperaturerne når op på 5 til 8 grader, så det smukke, men lidt kølige efterårsvejr kan nydes i fulde drag.

Opsummering:
Solen kommer frem til alle, men nogle får meget mere end andre.